РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/253-19

7. октобар 2019. године

Б е о г р а д

ЗАПИСНИК

СА 71. СЕДНИЦЕ ОДБОРА ЗА АДМИНИСТРАТИВНО-БУЏЕТСКА И МАНДАТНО-ИМУНИТЕТСКА ПИТАЊА, ОДРЖАНЕ 7. ОКТОБРА 2019. ГОДИНЕ

Седница је почела у 14,30 часова.

 Седници је председавао др Александар Мартиновић, председник Одбора.

Седници су присуствовали чланови Одбора: Александар Марковић, др Дарко Лакетић, др Драгана Баришић, Марко Зељуг, Момо Чолаковић и Петар Петровић.

Седници су присуствовали и заменици чланова Одбора: Сандра Божић, заменик Верољуба Матића, Горан Николић, заменик Душице Стојковић и Славица Живковић, заменик Бранимира Јовановића.

Седници нису присуствовали чланови Одбора: Верољуб Матић, Душица Стојковић, Ђорђе Милићевић, проф. др Војислав Шешељ, Немања Шаровић, Татјана Мацура, Горан Ћирић, Бранимир Јовановић, Ненад Константиновић и Ненад Чанак.

 На предлог председника, Одбор је једногласно утврдио следећи

Д н е в н и р е д:

- усвајање записника са 70. седнице Одбора -

1. Разматрање Одлукe Републичке изборне комисије 02 Број од 013-46/19 од 7. октобра 2019. године, о додели мандата народног посланика ради попуне упражњених посланичких места у Народној скупштини;

2. Разматрање захтева Јадранке Јовановић, народног посланика за давање позитивног мишљења за обављање друге јавне функције (21 Број: 02-2507/19 од 2. октобра 2019. године);

3. Разматрање Извештаја о правдању средстава уплаћених на рачун Епархије рашко-призренске (21 број 120-112/19-3 од 3. октобра 2019. године).

Пре преласка на рад по утврђеном дневном реду, Одбор је једногласно, без примедаба, усвојио записник са 70. седнице Одбора.

**Прва тачка дневног реда**: Разматрање Одлукe Републичке изборне комисије о додели мандата народног посланика ради попуне упражњених посланичких места у Народној скупштини.

Председник Одбора је упознао чланове и заменике чланова Одбора са садржином Одлуке Републичке изборне комисије о додели мандата народног посланика ради попуне упражњеног посланичког места у Народној скупштини и уверења о избору народног посланика Невенки Костадиновој.

Дискусије није било.

Одбор је, на предлог председника, већином гласова усвојио и Народној скупштини поднео следећи

И З В Е Ш Т А Ј

Одбор је констатовао да је престанком мандата народном посланику Мирославу Лазанском, изабраном са Изборне листе АЛЕКСАНДАР ВУЧИЋ - СРБИЈА ПОБЕЂУЈЕ, остало упражњено посланичко место у Народној скупштини, у складу са одредбом члана 88. Закона о избору народних посланика.

Када народном посланику мандат престане пре истека времена на које је изабран, мандат се додељује кандидату са исте изборне листе са које је био изабран народни посланик, на начин утврђен у члану 92. Закона о избору народних посланика.

Одбор је, поступајући у складу са одредбама члана 199. Пословника Народне скупштине, извршио увид у Одлуку Републичке изборне комисије и уверење о избору народног посланика Невенке Костадинове, изабране са Изборне листе АЛЕКСАНДАР ВУЧИЋ - СРБИЈА ПОБЕЂУЈЕ и утврдио да су подаци о избору народног посланика истоветни са подацима из Одлуке Републичке изборне комисије, чиме су се стекли услови за потврђивање мандата именованом народном посланику.

Одбор предлаже да Народна скупштина одмах по пријему овог извештаја, констатује потврђивање мандата новоизабраном народном посланику Невенки Костадиновој.

За известиоца Одбора на седници Народне скупштине одређен је др Александар Мартиновић, председник Одбора.

**Друга тачка дневног реда**: Разматрање захтева Јадранке Јовановић, народног посланика за давање позитивног мишљења за обављање друге јавне функције

Председник Одбора је обавестио чланове и заменике чланова Одбора да је Јадранка Јовановић поднела захтев за давање мишљења да уз вршење функције народног посланика обавља и функцију члана Савета Филолошког факултета Универзитета у Београду, као представника оснивача, на коју је именована Решењем Владе које је доставила уз захтев.

Дискусије није било.

На предлог председника, Одбор је једногласно дао позитивно мишљење Јадранки Јовановић, да уз вршење функције народног посланика, обавља и функцију члана Савета Филолошког факултета Универзитета у Београду, као представника оснивача.

**Трећа тачка дневног реда**: Разматрање Извештаја о правдању средстава уплаћених на рачун Епархије рашко-призренске

Председник Одбора је обавестио чланове и заменике чланова Одбора да је Управни одбор Епархије рашко-призренске доставио извештај о правдању средстава која је Одбор 24. јануара 2019. године из средстава Фонда солидарности уплатио као помоћ народним кухињама на Косову и Метохији, у укупном износу од 121.911,44 динара; да је новац употребљен за куповину 515 кг пасуља, о чему је достављен рачун, те да су приложене и фотографије које чланови и заменици чланова могу видету у е парламенту. Председник Одбора је додао да од средстава која се уплаћују из Фонда солидарности Народне скупштине, Епархија купује најнеопходније намирнице и о томе у извештајима редовно и детаљно обавештава Одбор.

Дискусије није било.

На предлог председника, Одбор је једногласно усвојио Извештај Управног одбора Епархије рашко-призренске о правдању средстава уплаћених на име помоћи народним кухињама на Косову и Метохији из Фонда солидарности Народне скупштине.

\* \* \*

Седница је завршена у 14,40 часова.

Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

Светлана Дедић др Александар Мартиновић